Rossiya–Ukraina urushi: Evropa Ittifoqiga murojaatnoma, muzokaradan keyingi hujum, urushda qatnashish uchun ozod etilgan mahbuslar

Rossiya va Ukraina vakillari ilk muzokaralarini o'tkazganiga qaramay, Rossiyaning Ukrainadagi harbiy maxsus operatsiyasining oltinchi kuni jangovar harakatlar bilan avj oldi. “Bugun.uz” tunda nimalar sodir bo'lgani haqida ma'lumot beradi.
Evropa Ittifoqiga murojaatnoma
Zelenskiy Ukrainaning Evropa Ittifoqiga qo'shilish taklifi to'g'risidagi hujjatni imzoladi. Keyinroq ushbu ma'lumot tasdiqlandi. Zelenskiy Instagramʼdagi sahifasida hujjat imzolangani aks etgan suratni e'lon qildi.
Zelenskiyning yangi murojaati
Ukraina prezidenti Vladimir Zelenskiy yangi videomurojaatida Rossiya va Ukraina delegatsiyalarining Belarus hududida bo'lib o'tgan muzokaralari natijalariga izoh berdi. Uning aytishicha, Rossiya uchrashuvda o'z pozitsiyasini bildirgan. Ukraina, o'z navbatida, Donbassdagi operatsiyani tugatish bo'yicha takliflarni ilgari surgan. “Biz ba'zi signallarni oldik”, — dedi Zelenskiy.
Ukraina rahbari Rossiya bilan muzokaralar natijalarini ham baholab, ularning faqat birinchi raundi bo'lib o'tganini ta'kidladi. Uning so'zlariga ko'ra, Kiev o'ziga kerakli natijani ololmagan. “Hozircha biz erishmoqchi bo'lgan natijaga ega emasmiz”, — dedi prezident.
Davlat rahbari mamlakat delegatsiyasi Kievga qaytib kelgach, mamlakat muzokaralarda eshitganlarini tahlil qilishini qo'shimcha qildi. “Shundan so'ng muloqotning ikkinchi bosqichiga qanday o'tish mumkinligi ma'lum bo'ladi”, — deya xulosa qildi Zelenskiy.
Ukraina rus askarlariga qurollarni tashlash evaziga 5 million rubl taklif qildi
Ukraina mudofaa vaziri Oleksey Reznikov rossiyalik askar va zobitlarga murojaat qilib, tanlov taklif qildi: agar ular qurolini tashlab, ixtiyoriy ravishda taslim bo'lsa, adolatsiz urushda halok bo'lish yoki to'liq amnistiya va 5 million rubl tovon puli olishi mumkin.
“Ushbu taklif uchun mablag'lar global IT-sanoat yetakchilari tomonidan yig'iladi”, — dedi Reznikov. Vazirning so'zlariga ko'ra, to'rt kun ichida Rossiya tomonining yo'qotishlari 5300 dan ortiq odamni tashkil etgan, ularning ba'zilari o'ldirilgan va yaralangan, shuningdek, yuzlab askar va ofitserlar asirga olingan.
Muzokaralardan keyingi hujum
Ukraina ichki ishlar vazirining mustaqil maslahatchisi Anton Gerashchenko Telegram kanalida 28 fevral kuni kechqurun Ukraina va Rossiya delegatsiyalari o'rtasidagi muzokaralar yakunlanganidan so'ng Kievga ballistik raketalar bilan hujum qilinganini aytdi va holatni “Putin rejimining yana bir jinoyati”, deb ta'rifladi.
Ukraina rasmiylari, shuningdek, rus qo'shinlari Nikolaev va Nova Kaxovka o'rtasidagi janubda joylashgan xerson shahriga hujum boshlaganini qo'shimcha qildi.
Ukraina Rossiyaga qarshi urushda qatnashish uchun asirlarning ozod qilinishiga izoh berdi
Ukraina bosh prokurori Irina Venediktova katta jangovar tajribaga ega bo'lgan mahbuslar “maqsadli ravishda” ozod etilishini, bu jinoiy vaziyatning yomonlashishiga olib kelmasligini ma'lum qildi.
“Oddiy insoniy tilda aytganda, aholi jinoyat ko'chalarni egallashidan xavotirlanmasligi kerak, jazoni o'tayotganlar esa qarorni ‘ochiq eshiklar kuniʼ deb hisoblamasligi kerak”, — deya tushuntirdi Venediktova.
Bosh prokurorning qo'shimcha qilishicha, ozod etilganlarning har biri bo'yicha xavf-xatar baholangan va ular ustidan nazorat vositalari ishlab chiqilgan.
Davlatga xiyonat qilgani uchun hibsga olingan mer
Ukrainaning Kupyansk shahri meri Gennadiy Matsegora hibsga olindi, bundan oldin u shaharni “rus bosqinchilari”ga topshirgani uchun davlatga xiyonat qilishda gumon qilingandi. Tafsilotlar hozircha ma'lum emas.
Ukraina bosh prokurori Irina Venediktova shahar meri Rossiya Qurolli Kuchlari qo'mondonligiga yordam va moddiy yordam ko'rsatishni taklif qilganini ta'kidladi. Uning so'zlariga ko'ra, Matsegora rus harbiylarini transport, uy-joy, yoqilg'i va oziq-ovqat bilan ta'minlagan.
Matsegora 28 fevral kuni e'lon qilgan shahar aholisiga murojaatida o'zining asosiy vazifasi “shaharda jangovar harakatlarning oldini olish va qurbonlar bo'lmasligi” ekanini aytdi.